T L A Č O V Á S P R Á V A

**Galéria Jána Koniarka v Trnave pripravila v spolupráci s Galerií Klatovy / Klenová od 9. septembra do 24. októbra 2021 výstavu s názvom Všemi směry: Devadesátá léta ze sbírek Galerie Klatovy / Klenová. Výstava bude prístupná verejnosti a rovnako budú prezentované online výstupy prostredníctvom videí a fotografií.**

**Titul výstavy:**  Všemi směry: Devadesátá léta ze sbírek Galerie Klatovy / Klenová

**Autorky a autori:** Anton Čierny, Adriena Šimotová, Václav Boštík, Mikuláš Rachlík, Václav Stratil, Jan Wojnar, Zdeno Majerčák, Milan Maur, Olga Karlíková, Dalibor Chatrný, Věra Janoušková, Martin Mainer, Jiří Černický, Otto Placht, Vladimír Kokolia, Marius Kotrba, Stefan Milkov, Jaroslav Róna, Zdena Kolečková, Václav Stratil, Lukáš Jasanský a Martin Polák, Jiří Kovanda, Tomáš Vaněk, Pavel Kopřiva

**Miesto konania:**  Synagóga – Centrum súčasného umenia, Galéria Jána Koniarka, Halenárska 2, 917 01, Trnava  
**Kurátori:** Jiří Machalický, Michal Lazorčík

**Otvorenie výstavy:**  9. september 2021 o 17:00  
**Trvanie výstavy:** 9.9. – 24.10. 2021

Galerie Klatovy/Klenová postupne predstavuje svoje zbierky - najskôr umenie šesťdesiatych, potom sedemdesiatych, osemdesiatych a nakoniec deväťdesiatych rokov. Zo všetkých týchto období sa behom času podarilo doplniť tvorbu mnoho slávnych a významných, ale aj menej známych a pritom pre celkový vývoj dôležitých českých a slovenských autorov. Názorové rozpätie zbierok je značne široké a zameriava sa na väčšinu tematických okruhov (figurácia, abstrakcia, koncept, ...), na rôzne generácie od najstarších po najmladšiu, na klasické i nové médiá (maľba, socha, kresba, grafika, objekt, fotografie, video, ...).

V kolekcii umenia deväťdesiatych rokov je zastúpená novšia tvorba umelcov, ktorí začínali už na prelome päťdesiatych a šesťdesiatych rokov, často v rámci progresívnych tvorivých skupín (UB 12, Klub konkrétistov, ...), ale aj tých, ktorí začínali za takzvanej normalizácie alebo vstupovali na scénu až po skončení komunistického režimu. Sú tu diela umelcov, ktorí dokázali aj po dlhých desaťročiach neustrnúť a zachovať si sviežu inšpiráciu (K. Valter, A. Šimotová, V. Boštík, A. Kučerová, S. Kolíbal, V. Kopecký, O Karlíková, D. Chatrný, M. Grygar, D. Puchnarová,...), tých, ktorí nastupovali ešte v neprívetivej dobe 70. a 80. rokov (K. Pauzer, F. Hodonský, P. Oriešek, M. Blabolilová, M. Maur, J. Lindovský, J. Kornatovský, M.Mainer, V. Kokolia, J. Kovanda, V. Stratil, I. Kafka, J. Ambrůz, M. Blažek, M. Kotrba, S. Milkov, J. Róna, P. Nikl, O. Placht, M. Cihlář, M. Polák, L. Jasanský,...), tých, ktorí opustili Československo a tvorili niekoľko rokov či desaťročí v zahraničí ((J. Koblasa, F. Kyncl, Č. Janošek, Z. Sekal, J. Hilmar, R. Valenta, P. Hrbek, J. Zeithamml, M. Moucha, J. Sekal, R. Kameš,,….).

Do zbierok sa samozrejme zaradila aj v deväťdesiatych rokoch nastupujúca generácia, ku ktorej patrí Š. Šimlová, P. Pastrňák, J. Petrbok, P. Hábl, M. Nesázal, M. Othová, T. Vaněk, M. Pěchouček, P. Kopřiva, J. Vičar… Sú tu tiež zastúpení slovenskí umelci ako Z. Majerčák, P. Binder, D. Binderová, R. Sikora, A. Čierny, L. Čarný,….. Zbierky sa do značnej miery rozšírili zásluhou výstav nazvaných „šedá cihla“ (prekl. sivá tehla – podľa tvaru prvého ešte neoficiálneho katalógu zo záveru obdobia „normalizácie“) z prvej polovice deväťdesiatych rokov, sprevádzaných niekoľkými katalógmi, ktoré napravovali opomínanie a potlačovanie tvorby väčšiny progresívnych umelcov behom komunistického režimu a mapovali ich podľa určitých okruhov. Aj v ďalších obdobiach sa však kolekcia deväťdesiatych rokov postupne dopĺňala.

Pre Galériu Jána Koniarka v Trnave je pripravený výber, v ktorom sú pokiaľ možno čo najreprezentatívnejšie zastúpení umelci všetkých, vtedy činných generácií. K výstave vyšiel obsiahly česko-anglický katalóg.